《赋得养龙池送莫膳部视贵州学》
明代·王世贞

我闻贵竹罗施异西极，两山夹陂深莫测。神物蜿蜒走其上，顷刻下降房星赤。

蜀王内厩五千匹，云锦丛中逞颜色。遥将万里白玉墀，奚官执鞚不敢骑。

囊沙覆压三百日，辛苦风云国士知。麟鬐染汗珠络惊，秋霜濆沫桃花明。

郊尘不动落日缓，六飞恍若空中行。从此峰名号腾越，诏图真迹留神阙。

濠阳贵人凡几人，云阁勋名齐日月。只今一百八十载，高岩大泽依然在。

房星不明五星聚，学士青衿盛文彩。何当塞徼多驰驱，君王按图空踟蹰。

黄金筑台买死骨，骐骥碌碌悲盐车。君不见养龙坑旁云气薄，咸阳苜蓿横秋漠。

长鸣发迹自有时，谁其驭者今伯乐。

作者简介：王世贞（1526年－1590年）字元美，号凤洲，又号弇州山人，汉族，太仓（今江苏太仓）人，明代文学家、史学家。“后七子”领袖之一。官刑部主事，累官刑部尚书，移疾归，卒赠太子少保。好为古诗文，始于李攀龙主文盟，攀龙死，独主文坛二十年。有《弇山堂别集》、《嘉靖以来首辅传》、《觚不觚录》、《弇州山人四部稿》等。